पुलिसकर्मियों के संपर्क में रहता था टोल प्लाजा पर पुलिस के हत्थे चढ़ा युवक, बांदरी निवासी युवक तस्करों को देता था पुलिस थानों की हलचल की जानकारी

सागर. गौवंश की तस्करी के लिए तस्करों जिले के कुछ युवकों को रुपयों का लालच देकर उनकी मदद लेते हैं। ये युवक हाइवे पर स्थित थानों में तैनात पुलिसकर्मियों के संपर्क में रहते हैं। जब भी मवेशियों से लोड ट्रक-ट्राला आता है वे उसे सुरक्षित राजमार्ग तक पहुंचा देते हैं। यहां से सिवनी होते हुए तस्कर महाराष्ट्र के बरघाट में गौवंश को कसाइयों के हाथ बेंच देते हैं। गुरुवार को सुरखी पुलिस के हत्थे चढ़े बांदरी निवासी युवक से पूछताछ में थाने में गतिविधियों की टोह की बात सामने आने पर पुलिस बांदरी निवासी बाइक सवार युवक के मोबाइल की डिटेल निकाल रही है। युवक के मोबाइल में हाइवे पर स्थित थानों में तैनात पुलिसकर्मियों के नंबर मिलने के कारण पुलिस अब यह पता लगा रही है कि आरोपी युवक पुलिसकर्मियों से कब-कब बात करता था और उसकी लोकेशन हाइवे पर कहां-कहां रही है। युवक के मोबाइल में नंबर मिलने पर थानों में तैनात पुलिसकर्मियों में भी खलबली मच गई है।

रुपए के लालच में फंस रहे हैं युवक-

गौवंश के तस्करों ने बार-बार पकड़े जाने के कारण अब तरीका कुछ बदल दिया है। तस्कर हाइवे पर स्थित गांव-कस्बे के कुछ युवकों को चुनते हैं और फिर उन्हें रुपए का लालच देकर फांसते हैं। ये युवक हाइवे पर स्थित थानों में तैनात पुलिसकर्मियों से संपर्क बनाते हैं। इसका फायदा तस्करों को थानों में तैनात पुलिसकर्मियों की हर गतिविधि का पता लगाने में मिलता है। जब भी गौवंश से भरा ट्रक सागर में दाखिल होता है तस्करों के इशारे पर युवक ट्रक के आगे-आगे चलते हैं और पुलिस की हर हलचल पर नजर रखते हैं। वे ट्रक के थाना क्षेत्र में दाखिल होने से पहले पुलिसकर्मियों से बात कर वहां की स्थिति को भांपते हैं और फिर उनके इशारे पर गौवंश तस्कर ट्रक को आगे बढ़ा देते हैं।

पुलिसकर्मियों से संपर्क से खलबली -

सूत्रों के अनुसार तस्कर जब गौवंश का ट्रक लेकर बांदरी के एक ढाबे पर पहुंचते थे तब वे कृष्णा द्विवेदी (27) से संपर्क करते। यहां से बाइक लेकर कृष्णा पुलिस पर नजर रखते हुए चलता था और बिना किसी खतरे में तस्करों को जिले सीमा के छोर राजमार्ग तक पहुंचा देता था। बदले में उसे दो से पांच हजार रुपए मिलते थे। जानकारी के अनुसार कभी- कभी वह तस्करों से थानों में तैनात पुलिसकर्मियों को देने के नाम पर भी पांच-दस हजार रुपए वसूल लेता था। सुरखी पुलिस की गिरफ्त में आने और उसके मोबाइल में नंबर मिलने से उन पुलिसकर्मियों में घबराहट बढ़ गई है जो कृष्णा से बात करते रहते थे।

टोल प्लाजाकर्मी की सक्रियता से आए पकड़ में -

जानकारी के अनुसार गौवंश तस्कर जरा सी गड़बड़ी के कारण पुलिस के हत्थे चढ़ गए। बताया जाता है कि ट्रक जब चितौरा टोल प्लाजा से गुजरा तो किसी तकनीकी खामी के कारण वहां लगे उपकरण ने फास्ट टैग को रीड नहीं किया। इस वजह से ट्रक को रिवर्स लेकर दोबारा गुजारा जा रहा था तभी अंदर किसी मवेशी की हलचल की आवाज आने लगी। प्लाजा पर तैनात कर्मचारी ने ट्रक के अंदर से आवाज आने पर सवाल किया तो ड्राइवर ने टालमटोल की। इस पर प्लाजा स्टाफ ने उसे रोक लिया। इसके कुछ ही मिनट बाद सुरखी थाना पुलिस मौके पर पहुंच गई और जब ट्रक का पिछला हिस्सा खोला गया तो हकीकत सामने आ गई।

वर्जन -

हाइवे से गौवंश से भरा ट्रक पकड़े जाने के बाद सुरखी पुलिस ने राजस्थान निवासी तीन और बांदरी के एक युवक को कोर्ट के आदेश पर जेल भेजा है। वहीं एक को किशोर न्यायालय के समक्ष प्रस्तुत किया है। बांदरी के युवक के तस्करों का मददगार होने व उसके पुलिसकर्मियों से संबंधों की जांच कराई जा रही है।

अमित सांघी, एसपी सागर